જીતના આત્મવિશ્વાસ સાથે બીજી વખત બૅટિંગ કરવા ઊતરેલી વાગડ વીસા ઓસવાળ જૈનનો સ્ટાર બૅટ્સમૅન ધર્મેશ છેડા પહેલા જ બૉલે એલબીડબ્લ્યુ આઉટ થતાં ધબડકો થયો હતો. શૂન્ય પર પ્રથમ વિકેટ પડતાં જ જીત અઘરી લાગવા લાગી હતી ત્યારે બૅટિંગમાં આવેલા કૅપ્ટન ચિરાગ નિસરે (૨૧) આવતાંની સાથે જ ફટકાબાજી શરૂ કરી હતી. ચિરાગ નિસરની ફટકાબાજીને જોતાં ટીમને જીતવાની આશા બંધાઈ હતી. ૩૩ના સ્કોર પર ચોથી ઓવરમાં ચિરાગ નિસર લોહાણા એક્સપ્રેસ તરીકે જાણીતા બોલર જય ચંદારાણાના બૉલમાં આઉટ થતાં વાગડ વીસા ઓસવાળ જૈન માટે જીત માત્ર સપનું બની ગયું હતું. ચોથા ક્રમે આવેલા અને પ્રથમ ઇનિંગ્સમાં ફટકાબાજી કરનાર ધવલ ગડાએ (૫૫) આ વખતે પણ એવું જ પ્રદર્શન કર્યું હતું. ધવલ ગડાએ એકલા હાથે ચોગ્ગા-છગ્ગાની રમઝટ બોલાવી હતી, પરંતુ સામે છેડે રિશિત છેડાએ ઘણા બૉલ બગાડવાનું કામ કરીને જીતની ગતિને ધીમી કરી હતી. સાતમી ઓવરમાં રિશિત છેડા ૧૭ બૉલમાં માત્ર ૮ રન કરીને આઉટ થયો હતો અને ત્યાર બાદ આવેલા બૅટ્સમેનોએ કોઈ જાદુ કર્યો નહોતો. વાગડ વીસા ઓસવાળ જૈનને જીત માટે બન્ને છેડેથી વિસ્ફોટક બૅટિંગની જરૂર હતી. આવામાં એકમાત્ર ધવલ ગડાએ એક છેડેથી ફટકાબાજી ચાલુ રાખીને ટીમને જિતાડવાનો મરણતોલ પ્રયાસ કર્યો હતો. વાગડ વીસા ઓસવાળ જૈનનો સ્કોર બીજી ઇનિંગ્સમાં ૧૦ ઓવરના અંતે ૬ વિકેટે ૧૧૬ રન થતાં હાલાઈ લોહાણાનો ૩૧ રને શાનદાર વિજય થયો હતો.